ORDE do 15 de xuño de 2005 pola que se convocan, para a campaña 2005, as axudas para a utilización de métodos de produción agraria compatibles co ambiente.
CONSELLERÍA DE POLÍTICA AGROALIMENTARIA E DESENVOLVEMENTO RURAL — III. OUTRAS DISPOSICIÓNS — 17/06/2005

A crecente sensibilidade social existente no que respecta á protección ambiental, o interese dos produtores en obter producións coa máxima calidade posible, e as exixencias dos consumidores en acceder a produtos con recoñecidas garantías sanitarias, libres de contaminantes e obtidos por métodos naturais e controlados, xustifican o interese en promover políticas de apoio a producións obtidas por métodos de produción agraria compatibles co medio.
O Regulamento (CE) 1257/1999, do Consello, do 17 de maio, sobre axudas ao desenvolvemento rural a cargo do Fondo Europeo de Orientación e Garantía Agraria (FEOGA), modificado polo Regulamento (CE) 1783/2003, do Consello, do 29 de setembro, establece no seu capítulo VI, título II, e nos seus artigos 22 ao 24, un réxime de axudas para a utilización de métodos agropecuarios que permitan protexer o ambiente, manter o campo e mellorar o benestar dos animais.
Pola súa parte, as disposicións de aplicación do Regulamento (CE) 1257/1999, modificado polo Regulamento (CE) 1783/2003, prevense no Regulamento (CE) 817/2004, da Comisión, do 29 de abril, aplicado no ámbito estatal por medio do Real decreto 708/2002, do 19 de xullo, modificado polo Real decreto 172/2004, do 30 de xaneiro, polo que se establecen medidas complementarias ao programa de desenvolvemento rural para as medidas de acompañamento da política agraria común.
Por outra parte o artigo 18 do Regulamento (CE) 1782/2003, do Consello, do 29 de setembro, establece que en cada Estado membro se instaurará un sistema integrado de xestión e control que comprenderá entre outros elementos, un sistema de identificación de parcelas agrarias establecido a partir de mapas ou documentos catastrais ou outras referencias cartográficas usando técnicas dos sistemas informáticos de información xeográfica, incluídas, preferentemente, as ortoimaxes aéreas ou espaciais e que será de aplicación a partir do 1 de xaneiro de 2005.
No Estado español, o Real decreto 2128/2004, do 29 de outubro, polo que se regula o sistema de información xeográfica de parcelas agrícolas, establece os criterios básicos que garantirán o correcto funcionamento do sistema de información xeográfica
de identificación de parcelas (SIXPAC), como ferramenta de obrigada utilización na xestión de axudas comunitarias, sendo a base identificativa das parcelas obxecto de calquera tipo de axuda baseada na superficie.
O SIXPAC na Comunidade Autónoma de Galicia configúrase como unha base de datos das características técnicas definidas no anexo 1 do Real decreto 2128/2004 e de acordo co establecido no seu artigo 3.1º trátase dun rexistro público de carácter administrativo, dependente do Fondo Español de Garantía Agraria (FEGA) e da Consellería de Política Agroalimentaria e Desenvolvemento Rural a través do Fondo Galego de Garantía Agraria (FOGGA) que contén a información das parcelas susceptibles de beneficiarse das axudas comunitarias relacionadas coa superficie e dispón do soporte gráfico do terreo e das parcelas e recintos con usos e aproveitamentos agrarios definidos. A regulación da implantación en Galicia do SIXPAC e da súa utilización como instrumento de xestión e control, recóllese na Orde do 24 de xaneiro de 2005 pola que se regulan as solicitudes de axudas a superficies, primas gandeiras, prima láctea e indemnización compensatoria e establécese o sistema de información xeográfica de
parcelas agrícolas en Galicia.
A Orde do 23 de agosto de 2002 estableceu nesta comunidade autónoma as bases reguladoras das axudas para o fomento de métodos de produción agraria compatibles co ambiente, así como a súa convocatoria para o ano 2002. Mediante as ordes do 1 de abril de 2003 e do 17 de xuño de 2004 modificáronse determinados artigos das bases reguladoras e establecéronse as convocatorias das axudas para as campañas 2003 e 2004 respectivamente.
A modificación da normativa comunitaria e estatal, así como a experiencia adquirida coa aplicación destas axudas durante as convocatorias anteriores, fan conveniente efectuar modificacións puntuais nos anexos de solicitude.
Tendo en conta que a dita Orde do 23 de agosto de 2002, con vixencia plurianual, cumpre cos requisitos previstos para as bases reguladoras aplicables á concesión de axudas e subvencións no artigo 78.6º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, conforme a redacción dada poa Lei 8/1999, do 30 de decembro, de medidas fiscais e orzamentarias e de función pública e actuación administrativa, establécese nesta orde a convocatoria para o ano 2005, que, ao mesmo tempo, cumpre os requisitos exixidos no artigo 8.3º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
En virtude do exposto, de conformidade co artigo 30.1.3 do Estatuto de autonomía de Galicia, e no uso das facultades que me confire a Lei 1/1983, de 22 de febreiro, reguladora da Xunta e do seu presidente, modificada pola Lei 11/1998, e o Decreto 50/2002, do 14 de febreiro
DISPOÑO:
Sección primeira
Modificación da Orde do 23 de agosto de 2002
Artigo 1º
Esta sección ten por obxecto modificar o artigo 7º, o artigo 10º, engadir unha disposición adicional segunda á Orde do 23 de agosto de 2002 pola que se establecen as bases reguladoras das axudas para o fomento de métodos de producción agraria compatibles co ambiente en Galicia, coas modificacións introducidas pola Orde do 1 de abril de 2003 e a Orde do 11 de xuño de 2004, e modificar determinados anexos da Orde do 23 de agosto de 2002, conforme o seguinte:
Un.-Engádese un novo punto 5 ao artigo 7º da Orde do 23 de agosto de 2002, coa seguinte redacción:
«5. Coa solicitude de axuda achegaranse, en todos os casos, certificados da Axencia Estatal de Administración Tributaria (AEAT), da Consellería de Economía e Facenda e da Tesouraría Xeral da Seguridade Social acreditativos de atoparse ao día das súas obrigas con estas e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia».
Dous.-O artigo 10º relativo á resolución, queda redactado do seguinte xeito:
«Artigo 10º.-Selección e resolución.
O expediente será resolto polo conselleiro de Política Agroalimentaria e Desenvolvemento Rural.
A selección e avaliación das solicitudes presentadas será efectuada por un órgano colexiado constituído para o efecto e integrado por: presidente, o director xeral de Produción e Sanidade Agropecuaria; secretario, o xefe do Servizo de Medidas Complementarias e vogal, o subdirector xeral de Explotacións Agrarias.
O órgano instrutor, en vista do expediente e do informe do órgano colexiado formulará a proposta de resolución que será elevada ao conselleiro de
Política Agroalimentaria e Desenvolvemento Rural. O prazo máximo para ditar e notificar a correspondente resolución será de seis meses contados a partir do día de entrada en vigor da respectiva orde de convocatoria. Transcorrido o dito prazo sen que se ditase e notificase a correspondente resolución, o interesado poderá entender como desestimada a súa solicitude por silencio administrativo».
Tres.-Engádese unha disposición adicional segunda, quedando a existente como disposición adicional primeira, coa seguinte redacción:
«Disposición adicional segunda: en todas as cuestións non previstas nesta orde, será de aplicación o disposto na Lei 38/2003, do 17 de novembro, xeral de subvencións, así como no artigo 78 e 79 da Lei de réxime financeiro e orzamentario de Galicia, na redacción dada pola Lei 14/2004, do 29 de decembro, de medidas tributarias e de réxime administrativo».
Catro.-Modifícanse os anexos I, II, III, IV, V, VI, XII, XIII, XIV, XVI e XVII da Orde do 23 de agosto de 2002, que se inclúen como anexo a esta orde.
Sección segunda
Convocatoria de axudas para o ano 2005
Artigo 2º.-Obxecto.
Por medio desta orde establécese a convocatoria para o ano 2005 das axudas para utilización de métodos de produción agraria compatibles co ambiente en Galicia, de acordo coas bases reguladoras previstas na Orde do 23 de agosto de 2002, publicadas no Diario Oficial de Galicia nº 172, do 6 de setembro, coas modificacións introducidas na sección primeira da Orde do 1 de abril de 2003, na sección primeira da Orde do 11 de xuño de 2004 e na sección primeira desta orde.
Artigo 3º.-Condicións e finalidade.
Para poder acceder ás distintas liñas de axuda previstas no artigo 1 da Orde do 23 de agosto de 2002, pola que se establecen as bases reguladoras das axudas para a utilización de métodos de produción agraria compatibles co ambiente en Galicia, os beneficiarios deberán cumprir os requisitos establecidos para cada unha das seccións, conforme o previsto nos títulos I e II da dita orde. As ditas axudas teñen por finalidade orientar as explotacións agrarias cara a unha agricultura sustentable e multifuncional que pretende compatibilizar a conservación dos recursos naturais e a protección do ambiente coa produción de cantidades suficientes
de alimentos de calidade contrastada para garantir o benestar das xeracións futuras.
Artigo 4º.-Prazo e presentación das solicitudes de axuda.
Para a convocatoria 2005 e en cumprimento do artigo 42 da Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005, as solicitudes de axuda presentaranse no prazo de 40 días naturais contados desde o día siguiente ao da publicación desta orde no Diario Oficial de Galicia, en calquera das formas previstas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común, e, preferentemente nas oficinas agrarias comarcais da Consellería de Política Agroalimentaria e Desenvolvemento Rural.
No caso de envío por correo realizarase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xuño, do servizo postal universal e de liberalización dos servizos postais, presentándose en sobre aberto, co obxecto de que na cabeceira da primeira folla do documento que se queira enviar, se faga constar, con claridade, o nome da oficina e a data, o lugar, a hora e o minuto da súa admisión.
Os interesados presentarán a solicitude inicial de axuda ou as solicitudes anuais de pagamento, axustadas aos modelos e coa documentación establecida en cada caso, conforme o disposto nas bases reguladoras da Orde do 23 de agosto de 2002 e as súas modificacións posteriores.
As solicitudes que se presenten dentro dos vinte e cinco días naturais seguintes ao da finalización do prazo establecido, terán unha penalización do un por cento, por cada día hábil transcorrido, sobre o total da axuda correspondente. As solicitudes presentadas fóra destes prazos consideraranse como non presentadas.
Artigo 5º.-Xustificación do cumprimento dos compromisos.
Os beneficiarios deberán comunicar, antes do 15 de setembro, a realización do programa agroambiental de que se trate, ao Servizo Provincial de Explotacións Agrarias funcionalmente dependente da Dirección Xeral de Produción e Sanidade Agropecuaria, xuntando a documentación establecida no artigo 11 da Orde do 23 de agosto de 2002.
Artigo 6º.-Financiamento.
Para a concesión das axudas reguladas nesta orde existe crédito axeitado e suficiente nos orzamentos xerais da Comunidade Autónoma de Galicia para o ano 2005 por un total de 851.893,25 A, distribuídos nas seguintes aplicacións orzamentarias: 09.03.614A.772.0.550.712,11 A e 09.03.614A.777.1.- 301.181,14 A.
Así mesmo, os importes dos orzamentos xerais da Comunidade Autónoma de Galicia con que se financiarán estas axudas poderán ser incrementados con outros fondos do FEOGA-Garantía, dos orzamentos xerais do Estado e da comunidade autónoma.
A concesión da axuda estará sometida á condición suspensiva de existencia de crédito axeitado e suficiente no momento da resolución.
Estas axudas son cofinanciadas polo FEOGA-Garantía nun 75%.
Disposicións adicionais
Aplicarase a esta convocatoria o previsto na disposición adicional da Orde do 23 de agosto de 2002 en canto á autorización e expedición dos certificados acreditativos de que o solicitante se atopa ao corrente das súas obrigas tributarias e que non ten pendente de pagamento ningunha débeda, por ningún concepto, coa Administración pública da Comunidade Autónoma de Galicia.
Non obstante quedan exentos de achegar os xustificantes do cumprimento das obrigas a que se refire o artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, as axudas especificadas no artigo 41 da Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005.
Disposicións derradeiras
Primeira.-Facúltase o director xeral de Produción e Sanidade Agropecuaria para ditar as instrucións necesarias para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de xuño de 2005.
José Antonio Santiso Miramontes
Conselleiro de Política Agroalimentaria
e Desenvolvemento Rural
CONSELLERÍA DE CULTURA, COMUNICACIÓN SOCIAL
E TURISMO